Tarybos reglamentas (EB) Nr. 2550/2000
2000 m. lapkričio 17 d.
iš dalies keičiantis Reglamentą (EB) Nr. 1626/94, nustatantį tam tikras technines priemones žuvų ištekliams išsaugoti Viduržemio jūroje
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1994 m. birželio 27 d. Tarybos reglamentą (EB) Nr. 1626/94, nustatantį tam tikras technines priemones žuvų ištekliams išsaugoti Viduržemio jūroje [1], ypač į jo 3 straipsnio 1 dalį ir 6 straipsnio 1 dalį,
atsižvelgdama į Komisijos pasiūlymą,
Kadangi:
(1) Reglamento (EB) Nr. 1626/94 3 straipsnio 1 dalyje ir 6 straipsnio 1 dalyje nustatytos tam tikros techninės išsaugojimo priemonės, nuo kurių sąlygų iki 2000 m. gegužės 31 d. buvo leidžiami su tam tikra tradicine žuvininkyste ar tam tikra žvejybine veikla susiję nukrypimai.
(2) Šiuo metu dėl minėtų nukrypti leidžiančių nuostatų naudą turinti žvejybinė veikla sudaro labai svarbų indėlį į bendrą su žvejyba susijusių pramonės šakų ekonomiką.
(3) 1999 m. birželio 24 d. Tarybos reglamento (EB) Nr. 1448/1999, įvedančio pereinamąsias priemones dėl tam tikros Viduržemio jūros žūklės valdymo ir iš dalies pakeičiančio Reglamentą (EB) Nr. 1626/94 [2], 2 straipsnio 2 dalyje nustatyta, kad remiantis susijusia moksline informacija Komisija turi pateikti Tarybai pasiūlymą, ar žvejybinė veikla pagal pirmiau minėtas nukrypti leidžiančias sąlygas gali būti tęsiama, ir pagal kokias technines sąlygas.
(4) Žuvininkystės mokslo, technikos ir ekonomikos komitetas (STECF) 2000 m. balandžio 3-7 d. savo plenarinio posėdžio metu pateikė nuomonę dėl pirmiau paminėtos žvejybos biologinio poveikio. Remiantis STECF turima informacija, galima padaryti išvadą, kad tam tikros žvejybos neigiamas poveikis ištekliams gali būti sumažintas laikantis tam tikrų techninių sąlygų.
(5) 2002 m. įvyksiantys debatai dėl bendros žuvininkystės politikos po Komisijos pateiktos ataskaitos, remiantis 1992 m. gruodžio 20 d. Tarybos reglamento (EB) Nr. 3760/92, sukuriančio Bendrijos žuvininkystės ir akvakultūros sistemą [3], 14 straipsnio 2 dalimi, sudarys pagrindą ilgalaikiam šios ir kitų Viduržemio jūros žvejybos problemų sprendimui.
(6) Todėl tikslinga iki 2002 m. gruodžio 31 d. leisti pratęsti esamas nuo 3 straipsnio 1 dalies ir 6 straipsnio 1 dalies nukrypti leidžiančias nuostatas pagal technines sąlygas, sumažinančias žvejybos poveikį ištekliams.
(7) Valstybės narės savo nacionaliniais įstatymais turėtų reguliuoti pirmiau paminėtas technines sąlygas, pagal gaires, nustatytas remiantis STECF patarimais.
(8) Reglamentas (EB) Nr. 1626/94 turėtų būti atitinkamai iš dalies pakeistas.
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1626/94 iš dalies keičiamas taip:
1. 3 straipsnio 1 dalies antroji pastraipa pakeičiama taip:
"Tačiau bet kokie žvejybos įrankiai, naudojami mažesniu atstumu nuo kranto, negu nustatyta pirmoje pastraipoje, ir naudojami laikantis 1994 m. sausio 1 d. įsigaliojusių nacionalinės teisės aktų, gali būti naudojami iki 2002 m. gruodžio 31 d., jei Taryba, remdamasi Komisijos pasiūlymu, kvalifikuota balsų dauguma nenuspręs kitaip, atsižvelgdama į mokslinius duomenis, rodančius, kad jų naudojimas neturi neigiamo poveikio ištekliams."
2. 3 straipsnyje įterpiama ši pastraipa:
"1a. Žvejybos įrankių naudojimas pagal pirmos straipsnio dalies antros pastraipos sąlygas uždraudžiamas, taikant išimtį žūklei, vykdomai su "gangui", jei susijusi valstybė narė nėra įteisinusi priemonių, užtikrinančių, kad dėl tokios žūklės:
- nekiltų pavojus 3 straipsnio dalyje numatytam draudimui,
- žvejyba netrukdytų veikti laivams, kurie naudoja kitokius įrankius, nei tralai, gaubiamieji tinklai ar panašūs traukiamieji tinklai,
- žvejyba būtų apribojama tam tikroms rūšims, kurių versliniai ištraukimo dydžiai, pagal 8 straipsnio nuostatas, nenurodyti,
- žvejyba būtų apribota taip, kad kiek įmanoma mažiau būtų sugaunama IV priede nurodytų rūšių,
- laivams būtų išduoti specialūs žvejybos leidimai, laikantis 1994 m. birželio 27 d. Tarybos reglamento (EB) Nr. 1627/94, nustatančio bendrąsias nuostatas dėl specialių žvejybos leidimų [4]
Apie šias priemones turi būti Komisijai pranešta iki 2000 m. gruodžio 31 d."
3. 6 straipsnio 1 dalyje "2000 m. gruodžio 31 d." data pakeičiama į "2002 m. gruodžio 31 d."
4. 6 straipsnyje įterpiama ši straipsnio dalis:
"1a. Žvejybos įrankių naudojimas pagal pirmos straipsnio dalies antros pastraipos sąlygas uždraudžiamas, jei susijusi valstybė narė nėra įteisinusi priemonių, užtikrinančių, kad dėl tokios žūklės:
- žvejyba būtų apribojama tam tikroms rūšims, kurių versliniai ištraukimo dydžiai pagal 8 straipsnio nuostatas nenurodyti,
- žvejyba būtų apribota taip, kad kiek įmanoma mažiau būtų sugaunama IV priede paminėtų rūšių,
- laikantis Reglamento (EB) Nr. 1627/94, laivams būtų išduodami specialūs žvejybos leidimai.
Apie šias priemones turi būti Komisijai pranešta iki 2000 m. gruodžio 31 d."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Reglamentas taikomas nuo 2000 m. birželio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. lapkričio 17 d.